АҞӘА, лаҵара 25 - Sputnik, Асмаҭ Ҵәыџьԥҳа. Аԥсны Акультура аминистрреи Аҿар ирызку ареспубликатә библиотекеи лаҵара 26 инаркны ихацдыркуеит акциа "Ҳаԥхьоит аклассика", абри атәы Sputnik иазеиҭарҳәеит аусбарҭаҟны.
"Акциа видеоформатла имҩаԥаагоит. Ҳара ианаҳҵеит Акультура аминистрреи абиблиотекеи русзуҩцәа зну ароликқәа, урҭ аԥсуеи аурыси классикцәа раԥҵамҭақәа ирыԥхьоит. Уаҵәы инаркны есҽны ҩба-ҩба ролик ҭаҳгалалоит ҳофициалтә даҟьаҟны, ателехәаԥшралагьы иддырбар ҟалоит", - ҳәа азгәарҭеит Акультура аминистрра апресс-маҵзураҟны.
Акциа "Ҳаԥхьоит аклассика" рашәара 1 аҟынӡа имҩаԥыслоит. Акциа хықәкы хадас иамоуп абиблиотекатәи ашәҟәтәи ус арҿиара, ашәҟәыԥхьара ауаа азҿлымҳахартә еиԥш аҟаҵара, аҿар радԥхьаларазы аформат ҿыцқәа реиҿкаара.
Акоронавирус алаҵәаразы иҟоу ашәарҭара инамаданы рашәара 1 аҟынӡа Аԥсны еиуеиԥшым аԥкрақәа алагалоуп. Убарҭ рхыԥхьаӡараҿы иҟоуп акультуратә хыбрақәа - атеатрқәа, амузеиқәа, акультуратә центрқәа, акультура аханқәа, аконцерттә залқәа, аҭоурых-культуратә ҳәырԥсаррақәа - русура аанкыларагьы.
Иара убас шәаԥхьар ҟалоит: